C 117/140
EL
Επίσημη Εφημερίδα της Ευρωπαϊκής Ένωσης
11.3.2022
Πέμπτη 16 Σεπτεμβρίου 2021
Η ΕΕ πρέπει να αναπτύξει μια απάντηση σε μια πιθανή μεταναστευτική και προσφυγική κρίση 37. τονίζει το θεμελιώδες δικαίωμα των Αφγανών να αναζητούν ασφάλεια· ζητεί να ληφθούν όλα τα μέτρα για την επανέναρξη των συντονισμένων εκκενώσεων από τη χώρα υπό την αιγίδα της Ύπατης Αρμοστείας των Ηνωμένων Εθνών για τους Πρόσφυγες (UNHCR), ιδίως μέσω της δημιουργίας ασφαλών διαδρόμων και της μόνιμης επαναλειτουργίας του Διεθνούς Αερολιμένα της Καμπούλ και των χερσαίων συνόρων του Αφγανιστάν· ζητεί ειδική στήριξη για τις γυναίκες, τα κορίτσια και τα άτομα σε κίνδυνο που επιθυμούν να εγκαταλείψουν τη χώρα, προκειμένου να εξασφαλιστούν ασφαλείς διαδρομές· 38. τονίζει ότι το μεγαλύτερο ποσοστό των Αφγανών προσφύγων θα αναζητήσει προστασία πρωτίστως στις γειτονικές χώρες και ότι, ως εκ τούτου, η ΕΕ θα πρέπει να σχεδιάσει την παροχή πρόσθετης στήριξης στις γειτονικές χώρες του Αφγανιστάν που έχουν δεχθεί πρόσφυγες, κατά προτίμηση μέσω του ΟΗΕ και των οργανισμών του, καθώς και των διεθνών οργανισμών επιτόπου· 39.
υπενθυμίζει ότι η οικονομική και υλικοτεχνική στήριξη και η στήριξη για την ανάπτυξη ικανοτήτων για την υποδοχή Αφγανών προσφύγων και μεταναστών στις γειτονικές χώρες δεν αποτελούν εναλλακτική λύση σε μια ολοκληρωμένη ευρωπαϊκή πολιτική ασύλου και μετανάστευσης· πιστεύει ότι η ΕΕ πρέπει επειγόντως να συνάψει και να εφαρμόσει το νέο σύμφωνο για τη μετανάστευση και το άσυλο, ώστε να είναι σε θέση να αντιμετωπίσει τις μεταναστευτικές ροές με πιο αποτελεσματικό και ανθρώπινο τρόπο· 40. καλεί την Επιτροπή και τα κράτη μέλη να διασφαλίσουν μια συντονισμένη ευρωπαϊκή προσπάθεια για την επιδίωξη μιας ανθρώπινης πολιτικής ασύλου, στο πλαίσιο της οποίας η ΕΕ θα αναλάβει την ηθική ευθύνη της όσον αφορά την υποδοχή και την ένταξη σε πλήρη συμμόρφωση με τη Σύμβαση της Γενεύης του 1951· εκφράζει την ικανοποίησή του για το σχεδιαζόμενο φόρουμ επανεγκατάστασης του Σεπτεμβρίου· τονίζει ότι η στρατηγική της ΕΕ θα πρέπει να περιλαμβάνει, κατά προτεραιότητα, την επέκταση επανεγκατάστασης σε όσους διατρέχουν μεγαλύτερο κίνδυνο και είναι πιο ευάλωτοι, καθώς και περαιτέρω συμπληρωματικές οδούς, όπως οι θεωρήσεις για ανθρωπιστικούς λόγους και ένα ειδικό πρόγραμμα θεωρήσεων για τις Αφγανές γυναίκες που αναζητούν προστασία από το καθεστώς των Ταλιμπάν· ζητεί από τα κράτη μέλη να επανεξετάσουν τις τρέχουσες και τις πρόσφατες αιτήσεις ασύλου, συμπεριλαμβανομένων των απορριφθεισών αιτήσεων, υπό το πρίσμα των πρόσφατων εξελίξεων· υπογραμμίζει ότι δεν πρέπει σε καμία περίπτωση να πραγματοποιηθούν αναγκαστικές επιστροφές στο Αφγανιστάν· 41. καλεί το Συμβούλιο να χρησιμοποιήσει τα διαθέσιμα εργαλεία, όπως η οδηγία για την προσωρινή προστασία (3) και ο μηχανισμός πολιτικής προστασίας, προκειμένου να μεγιστοποιηθούν οι προσπάθειες σε ολόκληρη την ΕΕ για τη διασφάλιση καλύτερου συντονισμού μεταξύ των κρατών μελών και άμεσης πρόσβασης στην προστασία· επαναλαμβάνει την έκκλησή του προς την Επιτροπή να δημοσιεύσει νομοθετική πρόταση για τις θεωρήσεις για ανθρωπιστικούς λόγους και ζητεί ίση κατανομή ευθυνών μεταξύ των κρατών μελών· 42.
ζητεί να ενισχυθεί η συνεργασία και η στήριξη των χωρών εκτός ΕΕ, ώστε να βοηθηθούν να καταπολεμήσουν τα εγκληματικά δίκτυα που εμπλέκονται στην παράνομη διακίνηση μεταναστών και την εμπορία ανθρώπων· καλεί την Ευρωπόλ να παράσχει ανάλυση εγκληματικού κινδύνου και ενισχυμένη συνεργασία με τρίτες χώρες στο ευρύτερο πλαίσιο των εξελίξεων στο Αφγανιστάν· 43. καλεί την Επιτροπή να αντικατοπτρίσει το ψήφισμα αυτό στον προγραμματισμό του Μηχανισμού Γειτονίας, Ανάπτυξης και Διεθνούς Συνεργασίας — Η Ευρώπη στον κόσμο και στην προετοιμασία των σχετικών πολυετών ενδεικτικών προγραμμάτων· Απαιτείται περισσότερη συνεργασία με τις χώρες της περιοχής γύρω από το Αφγανιστάν, με παράλληλη προάσπιση των θεμελιωδών ανθρωπίνων δικαιωμάτων και του κράτους δικαίου 44. αναγνωρίζει ότι η τρέχουσα κατάσταση στο Αφγανιστάν δεν ευνοεί την περιφερειακή σταθερότητα· υπογραμμίζει ότι η αποχώρηση της Δύσης από το Αφγανιστάν έχει δημιουργήσει ένα κενό που οδηγεί σε αυξημένη αστάθεια· τονίζει ότι οι γειτονικές και περιφερειακές δυνάμεις φέρουν πλέον μεγαλύτερη ευθύνη για την κατάσταση στο Αφγανιστάν και πρέπει να αποτρέψουν οποιαδήποτε διάχυση της αστάθειας έξω από τα σύνορα της χώρας· επαναλαμβάνει την ανάγκη να ενισχύσει η ΕΕ τη συνεργασία της με τις χώρες της Κεντρικής Ασίας στο πλαίσιο αυτό, και ιδίως με το Ουζμπεκιστάν, με το οποίο η ΕΕ διαπραγματεύεται επί του παρόντος μια ενισχυμένη συμφωνία εταιρικής σχέσης και συνεργασίας, καθώς και με το Τατζικιστάν· τονίζει ότι η συνεργασία αυτή δεν θα πρέπει να υπονομεύει την υπεράσπιση των θεμελιωδών αξιών και του κράτους δικαίου από την ΕΕ· 45.
εκφράζει την ανησυχία του για την ασφάλεια των Αφγανών υπηκόων που διατρέχουν μεγάλο κίνδυνο και εκείνων που μεταβαίνουν σε γειτονικές χώρες διασχίζοντας χερσαία σύνορα, ιδίως στο Πακιστάν· εκφράζει τη λύπη του για την έλλειψη συντονισμού εκ μέρους της διεθνούς κοινότητας εν προκειμένω και ζητεί από τα κράτη μέλη να αξιοποιήσουν κάθε δυνατή διπλωματική επιρροή και εργαλεία για να διασφαλίσουν την πρόσβαση στα χερσαία σύνορα, την ασφαλή διέλευση και την πρόσβαση σε διπλωματικές εγκαταστάσεις· τονίζει τον κρίσιμο συντονιστικό ρόλο των αντιπροσωπειών της ΕΕ στις γειτονικές χώρες για την παροχή πρακτικής υποστήριξης στο πλαίσιο αυτό·
(3)
Οδηγία 2001/55/ΕΚ του Συμβουλίου, της 20ής Ιουλίου 2001, σχετικά με τις ελάχιστες προδιαγραφές παροχής προσωρινής προστασίας σε περίπτωση μαζικής εισροής εκτοπισθέντων και μέτρα για τη δίκαιη κατανομή των βαρών μεταξύ κρατών μελών όσον αφορά την υποδοχή και την αντιμετώπιση των συνεπειών της υποδοχής αυτών των ατόμων (ΕΕ L 212 της 7.8.2001, σ.
12).